Broj: 711-I-1021-M-42/21-02-11

Zagreb, 21. svibnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Domagoja Varžića, zamjenika gradonačelnika Grada Belišća do 19. svibnja 2021.g., za davanjem mišljenja Povjerenstva,** na 127. sjednici, održanoj dana 21. svibnja 2021.g., daje sljedeće

**MIŠLJENJE**

**Nema zapreke u smislu odredbi ZSSI-a, da dužnosnik Domagoj Varžić, zamjenik gradonačelnika Grada Belišća do 19. svibnja 2021.g., nakon prestanka obnašanja navedene dužnosti bude izabran za predsjednika Gradskog vijeća Grada Belišća, međutim, dužnosnik ne može istovremeno primati naknadu plaće nakon prestanka obnašanja dužnosti zamjenika gradonačelnika po osnovi članka 90a st. 4. Zakona o lokalnoj i područnoj (regionalnoj) samoupravi i naknadu za obnašanje dužnosti člana Gradskog vijeća Grada Belišća, jer bi ista bila protivna članku 7. podstavku d) ZSSI-a.**

Obrazloženje

Zahtjev za davanjem mišljenja Povjerenstva podnio je dužnosnik Domagoj Varžić, zamjenik gradonačelnika Grada Belišća do 19. svibnja 2021.g. U knjigama ulazne pošte zahtjev je zaprimljen dana 19. svibnja 2021.g., pod poslovnim brojem 711-U-1825-M-42/21-01-2, povodom kojeg se vodi predmet broj M-42/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Domagoj Varžić obnašao dužnost zamjenika gradonačelnika Grada Belišća u mandatu 2013.-2017. te u mandatu 2017.-2021., do 19. svibnja 2021.g. Stoga je povodom obnašanja navedenih dužnosti Domagoj Varžić obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za mišljenjem navodi kako mu dužnost zamjenika gradonačelnika grada Belišća prestaje s danom 20. svibnja 2021. godine, a nakon provedenih redovnih lokalnih izbora 2021.g. S obzirom da u Gradu Belišću, nakon provedenih lokalnih izbora, održanih dana 16. svibnja 2021. godine, slijedi konstituiranje novog saziva Gradskog vijeća za mandalno razdoblje 2021.-2025., traži mišljenje Povjerenstva. Dužnosnik navodi kako je izabran za vijećnika u novom sazivu Gradskog vijeća, a prijedlog je da na Konstituirajućoj sjednici bude predložen za novog predsjednika Gradskog vijeća. Ukoliko ne postoje zapreke, dužnosnik napominje da će dužnost vijećnika i/ili predsjednika vijeća obnašati bez naknade dvanaest mjeseci od dana prestanka obnašanja dužnosti zamjenika gradonačelnika, a s obzirom na članak 7. stavak 1. d. te članak 20. stavak 3. ZSSI-a.

Člankom 7. ZSSI-a propisana su zabranjena djelovanja dužnosnika te je između ostalog podstavkom d) predmetnog članka ZSSI-a propisano da je dužnosnicima zabranjeno primiti dodatnu naknadu za poslove obnašanja javnih dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7. počinju danom stupanja na dužnost i traju dvanaest mjeseci od dana prestanka obnašanja dužnosti.

U odnosu na okolnost da je dužnosnik nakon prestanka obnašanja dužnosti zamjenika gradonačelnika Grada Belišća, na održanim lokalnim izborima, izabran za člana Gradskog vijeća, Povjerenstvo ističe kako nema zapreke u smislu odredbi ZSSI-a da isti bude izabran za predsjednika Gradskog vijeća.

U odnosu na primanje naknade, Povjerenstvo ukazuje kako je člankom 4. stavkom 1. ZSSI-a propisano je da se plaćom dužnosnika u smislu ovog Zakona smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Uvidom u podnesena Izvješća o imovinskom stanju dužnosnika Domagoja Varžića utvrđeno je kako je navedeni dužnosnik dužnost zamjenika gradonačelnika Grada belišća obnašao profesionalno, odnosno za istu primao plaću.

Člankom 90.a stavkom 1. Zakona o lokalnoj i područnoj (regionalnoj) samoupravi („Narodne novine“, broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) propisano je da zamjenik gradonačelnika, koji dužnost obavlja profesionalno, za vrijeme profesionalnog obavljanja dužnosti ostvaruje pravo na plaću kao i druga prava iz rada, a vrijeme obavljanja dužnosti uračunava im se u staž osiguranja. Člankom 90.a stavkom 4. navedenog Zakona propisano je da navedene osobe koje su dužnost obavljale profesionalno posljednjih šest mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od šest mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

Povjerenstvo ukazuje da naknada plaće, koju dužnosnik Domagoj Varžić može ostvarivati nakon prestanka obnašanja dužnosti zamjenika gradonačelnika Grada Belišća, proizlazi iz obnašanja navedene dužnosti i time smatra se plaćom odnosno naknadom u smislu članka 4. stavka 1. ZSSI-a.

Članovi gradskih vijeća nisu dužnosnici u smislu odredbi članka 3. ZSSI-a, međutim i obavljanje dužnosti člana predstavničkog tijela jedinice lokalne samouprave, u konkretnom slučaju obavljanje dužnosti člana Gradskog vijeća Grada Belišća, nedvojbeno predstavlja obavljanje druge javne dužnosti, stoga i naknada koja načelno pripada članovima predstavničkih tijela jedinica lokalne samouprave, predstavlja naknadu za poslove obnašanja javnih dužnosti.

Za one članove predstavničkog tijela u jedinici lokalne odnosno područne (regionalne) samouprave koji istovremeno već primaju plaću ili naknadu po osnovi obavljanja neke javne dužnosti iz članka 3. ZSSI-a, primitak naknade za obavljanje dužnosti člana predstavničkog tijela, u konkretnom slučaju člana Gradskog vijeća Grada Bvelišća, predstavljalo bi primanje dodatne naknade za poslove obnašanja javnih dužnosti u smislu članka 7. točke d) ZSSI-a.

S obzirom da na temelju članka 20. stavka 3. ZSSI-a, zabrane iz članka 7. istog Zakona, pa tako i zabrana primanja dodatne naknade za poslove obnašanja javnih dužnosti, obvezuju dužnosnike kako za vrijeme obnašanja dužnosti, tako i u razdoblju od dvanaest mjeseci nakon prestanka obnašanja dužnosti, dužnosnik Domagoj Varžić ne može istovremeno primati naknadu plaće nakon prestanka obnašanja dužnosti zamjenika gradonačelnika Grada Belišća i naknadu za obnašanje javne dužnosti člana Gradskog vijeća Grada Belišća, odnosno može primati samo jednu od navedenih naknada.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Domagoj Varžić, osobnom dostavom
2. Objava na internetskoj stranici Povjerenstva
3. Pismohrana